# **PÁLYÁZATI FELHÍVÁS**

**FIATAL DOKTORANDUSZ HALLGATÓK PÉLDAÉRTÉKŰ INNOVÁCIÓIT TÁMOGATÓ KOMPLEX KÉPZÉSI PROGRAMRA**

Az *„Innováció fókuszú, határon átnyúló program sorozat tehetséges PhD hallgatók támogatására*” című,

NTP-PKTF-20-0013 sz. pályázat keretében

Pályázat kiírója:

Eötvös Loránd Tudományegyetem Innovációs Központ

Budapest, 2021. március 18.

**1. A felhívás célja:**

Az ELTE Innovációs Központ *"A hazai és határon túli pályakezdő, kiemelkedően tehetséges fiatalok példaértékű innovációinak támogatása"* című, NTP-PKTF-20 kódjelű pályázati kiírásra benyújtott, NTP-PKTF-20-0013 azonosító számú *„Innováció fókuszú, határon átnyúló program sorozat tehetséges PhD hallgatók támogatására”* című támogatott projektje keretében pályázatot hirdet.

A jelen kezdeményezés célja az **innovációs szempontból kiemelkedő tudományos eredményeket felmutató, magyarországi és Kárpát-medencei 15 fő, fiatal (\*maximum 35 életévüket betöltött) PhD hallgató innovációs szemléletének és kompetenciáiának átfogó fejlesztése, egyúttal kutatásuk gyakorlati megvalósításának és későbbi hasznosításának támogatása egy komplex, ingyenesen biztosított oktatási és mentor program révén.** *(\*Az életkori megkötés a képzési program forrását képező pályázat keretében, a pályázat kiírója által meghatározott követelmény.)*

**A programban való részvétel céljából az ELTE Innovációs Központ pályázatot ír ki.** **Tématerületi megkötés nincsen, a pályamunkákat valamennyi tudományterületről lehetséges benyújtani.** A kiválasztásnál a legfőbb értékelési szempont és szűrő feltétel a **kutatási téma újszerűsége, innováció-tartalma.**

**2. A pályázók köre:**

Pályázat benyújtására azon **Magyarországon vagy Magyarországgal szomszédos országban**, a felsőoktatásban tanuló hallgató jogosult, aki a tárgyi pályázat benyújtásának és futamidejének időpontjában (2021. június 30-ig bezárólag) igazoltan doktori képzésben folytat tanulmányokat és ezáltal aktív hallgatói jogviszonnyal rendelkezik.

A pályázó vállalja, hogy részt vesz a program keretében megvalósításra kerülő **innovációs és tudásmenedzsment fókuszú oktatási és mentor programban, valamint egy 2021. június folyamán az ELTE szervezésében, online megrendezésre kerülő szakmai esemény keretében vállalja kutatási eredményének összefoglaló bemutatását, nyilvánosságát**.

**A program nyelve magyar, a résztvevők száma 15 főben maximált**. A programba bekerülőket **a benyújtott pályamunkák alapján** egy innovációs **szakértőkből álló zsűri választja ki az előszűrési folyamat keretében**.

**3. A pályázat tárgya, megvalósítandó tevékenységek:**

A pályázat eredményeképpen kiválasztott, programba bekerülő jelentkezők (15 fő nyertes pályázó) az alább felsorolásra kerülő szakmai tevékenységekben jogosultak díjazás (ellentételezés) nélkül részt venni.

**3.1. Innováció és tudásmenedzsment fókuszú oktatási program**

A nyertes pályázók egy **térítésmentes, komplex innováció és kutatásmenedzsment fókuszú** **94+30 órás** **képzési-mentorálási programban** vesznek részt **2021. április 21. – 2021. június 4. között.** Ennek legfőbb célja, olyan innovációs és kutatáshasznosítási ismeretek átadása, melyek lehetővé teszik a résztvevők számára:

* Az alapkutatási eredményeik alkalmazott kutatásba, illetve fejlesztésbe történő vitelét,
* A kutatási eredményeik piacra kerülésének, gazdasági és társadalmi hasznosításának megvalósítását.

A képzés elsődlegesen a kutatási eredmények hasznosításához szükséges innovációs, kutatásmenedzsment, projekt-szervezési, pályázati és szellemitulajdon-védelmi tárgyú alapismereteket nyújt.

**Az oktatási tanegységek és a kapcsolódó mentorálási alkalmak egyaránt online módon kerülnek lebonyolításra.**

**Az oktatási/ tanegységek rövid tartalma és ütemezése:**

**Innovációs és kutatásmenedzsment alapismeretek I. tanegység:**

* **Kutatásmenedzsment alapismeretek:** Az alapkutatási eredmények alkalmazott kutatásba illetve fejlesztésbe vitelét valamint a kutatási eredmények piacra kerülését támogató alapismeretek. Kutatási terv készítés. Kutatási projektekre vonatkozó jogi, pénzügyi, személy- és munkaügyi szabályzók, kötelezettségek, előírások. A kutatási tevékenység szakmai és etikai normái. A kutatási hálózatépítés jellemzői, a kutatási klaszter, a konzorcium és egyéb kooperatív kutatási tevékenységek sajátosságai. Kutatási projektek szervezési, tervezési, ellenőrzési és adminisztratív feladatai. A csoportvezetés sikeres stratégiái.

Időpont: 2021. április 21. Időtartam: 6 óra.

* **Vállalkozói és innovációs bevezető:** Hogyan lesz az ötletből validált prototípus, majd termék vagy szolgáltatás? Milyen innovációs módszerek (pl.: Agilitás, Lean, Design Thinking, Design Sprint) segíthetnek ebben? Üzleti tervezés alapjai a Business Model Canvas segítségével.

Időpont: 2021. április 22. Időtartam: 4 óra.

* **Innovációs képzés I.:** A résztvevők a design sprint segítségével a gyakorlatban is megismerkednek a probléma feltárással, az ötletből validált prototípus készítésének módszerével.

Időpontok: 2021. április 29. - május 3.

Időtartam: 36 óra.

Időbontás:

Április 29.: Design sprint módszertan bemutatása, problématérkép készítése. Időtartam: 6 óra.

Május 1.: Understand and Define. Időtartam: 10 óra.

Május 2.: Skecth and Decide + Prototype. Időtartam: 10 óra.

Május 3.: Prototype and Testing. Időtartam: 10 óra.

**Innovációs és kutatásmenedzsment alapismeretek II. tanegység:**

* **Innováció finanszírozás, befektetés**: A forrástervezés alapjai. Pályázati források, kockázati tőkeformák és a finanszírozás. Befektetés vagy hitelfelvétel.

Időpont: 2021. május 6. Időtartam: 4 óra.

* **Nemzeti és nemzetközi pályázati rendszerek**: A kutatási tevékenység európai és hazai támogatási környezete. Az Európai Unió K+F stratégiája, innovációs- és kutatási támogatási rendszere (OTKA – Országos Tudományos Kutatási Alapprogramok, Hazai operatív programok pályázati kiírásai (EU társfinanszírozás), H2020 pályázatok, Egyéb bilaterális és területi alapú együttműködésen alapuló pályázati kiírások) bemutatása.

Időpont: 2021. május 10. Időtartam: 4 óra.

* **Szellemi tulajdon védelme és kutatáshasznosítás**: A szellemi tulajdon fogalma és kategóriái. Általános iparjogvédelmi ismeretek: az iparjogvédelem szerepe, oltalmi formák (szabadalom, használati mintaoltalom, formatervezési mintaoltalom, védjegyoltalom). Védelmi stratégiák. A szabadalmaztatás folyamata (esettanulmány), jó példák bemutatása. A kutatásmenedzsment során használt leggyakoribb szerződéstípusok és a kutatási együttműködésre irányuló szerződések fontosabb rendelkezései.

Időpont:2021. május 12. Időtartam: 4 óra.

* **Innovációs képzés II.**: Az I. sz. innovációs képzéshez hasonló, de immáron egyéni formában, a kutatásaikhoz illeszkedve, valódi üzleti és hasznosítási tervezés, pályázati és K+F+I rendszerek megismertetése. Üzleti irányok és az üzleti stratégia megválasztása. Az innovatív ötleten alapuló spin-off/start-up vállalkozások jellemzőinek bemutatása. Egyetemi hasznosító vállalkozás esettanulmány. Üzleti tervezés alapjai (gyakorlati feladat). Csapatépítés. Piac- és versenytárselemzés. Üzleti, pénzügyi és működési tervezés (pénzügyi, szervezeti, HR és folyamatmenedzsment). Az üzletfejlesztés alapjai (jogi, pénzügyi és számviteli alapvetések). Innováció marketing. Üzleti kommunikáció.

Konfliktusok, kudarcok és frusztrációk kezelése. Kutatási portfólió menedzsment.

Időpontok: 2021. május 17,18,19,20,21,25,26,27,28.

Időtartam: 36 óra.

Időbontás:

Május 17. Bevezetés: üzleti irányok és az üzleti stratégia megválasztása. Az innovatív ötleten alapuló spin-off/start-up vállalkozások jellemzőinek bemutatása. Egyetemi hasznosító vállalkozás esettanulmány. Kutatási portfólió menedzsment. Időtartam: 4 óra

Május 18. Üzleti tervezés alapjai (gyakorlati feladat). Business Model Canvas. Időtartam: 4 óra

Május 19. Team, csapatépítés, vezetés, mentorálás. Időtartam: 4 óra

Május 20. Piac- és versenytárselemzés. Időtartam: 4 óra

Május 21. Üzleti, pénzügyi és működési tervezés (pénzügyi, szervezeti, HR és folyamatmenedzsment). Metrikák. Időtartam: 4 óra

Május 25. Az üzletfejlesztés alapjai (jogi, pénzügyi és számviteli alapvetések). Időtartam: 4 óra

Május 26. Innováció marketing. Időtartam: 4 óra

Május 27. Üzleti kommunikáció. Időtartam: 4 óra

Május 28. Konfliktusok, kudarcok és frusztrációk kezelése. Időtartam: 4 óra

A tananyagegységek (I. és II. tanegység egyaránt) munkaformái:

Valós idejű online jelenléti munkaforma és önálló tanulás munkaforma.

A tananyagegységek (I. és II. tanegység egyaránt) megvalósítása során alkalmazott módszerek:

(Online) előadás, magyarázat, résztvevői kiselőadás, egyéni (gyakorlati) feladatmegoldás, probléma alapú tanulás.

A tananyagegységek (I. és II. tanegység egyaránt) elvégzéséről szóló igazolás kiadásának feltételei: nem releváns, mert a képzés egészében (I. és II. tanegység összevont módon) kerül értékelésre és elfogadásra *(lásd: 3.1.1. pont).*

**3.1.1. A képzési programban való részvétel feltételei**

**Tervezett képzési idő: összes oktatási óraszám: 94 óra.**

**Megengedett hiányzás: maximum 10%.**

**Maximális csoportlétszám: 15 fő.**

A pályáztató, egyben képző ELTE Innovációs Központ a képzés elvégzéséről a **megfelelt résztvevőknek** **tanúsítványt állít ki**.

**A képzésben részt vevő teljesítményének értékelésére a képzés végén, összevontan kerül sor,** ennek módszertana: az oktatók által előzetesen összeállított összevont projektfeladat szóbeli prezentálása a csoport számára, az oktató szóbeli értékelése. Megszerezhető minősítések: megfelelt / nem felelt meg.

Megszerezhető minősítésekhez tartozó követelményszintek:

„megfelelt”:

* a résztvevő hiányzása nem haladja meg 10 %-ban meghatározott mértéket, aktív részvételt tanúsít a gyakorlatokban
* a képzést záró projektfeladat legalább 60%-os teljesítése
* mentorálási alkalmakon történő részvétel.

Az oktatási program lebonyolításához az oktató, egyben releváns szakmai és innovációs és mentorálási tapasztalattal rendelkező kollégákat az ELTE biztosítja.

**3.2. Szakmai mentorálás**

Az innováció- és tudásmenedzsment fókuszú ismeretátadást egyénekre (projektekre) szabott szakmai mentorálás egészíti ki, melynek főbb céljai és funkciói:

* Innovatív és üzleti szemléletmód kialakítása,
* Kutatási eredmények gazdasági és társadalmi hasznosíthatósága szempontjainak, (siker) kritériumainak azonosítása,
* Innovációs ökiszisztémában, hálózatban való gondolkodás kialakítása, abba való bekapcsolódás elősegítése – releváns szereplőkkel és érdekcsoportottak való kapcsolatok létesítése, „co-creation” jellegű együttműködések kialakítása,
* A kutatási eredmények tudományos elemein kívüli további aspektusok vizsgálata (innováció, társadalmi-gazdasági hasznosulás, az innovatív pályamunka továbbgondolása a szakmai mentorral közös együttműködésben),
* A projektek és projektgazdák egy innováció-szakmai hazai, online eseményen való megjelenésre történő felkészítése.

A mentorálási tevékenység **időtartama összesen 30 óra** (csoportmunka és személyenként /résztvevőnként: 2 óra) **2021. május 25 - június 4. között, online rendszerben.**

Az innováció és tudástranszfer területén sokéves releváns tapasztalattal rendelkező alábbi **szakmai mentorokat** az ELTE biztosítja:

* Magyar Dániel, igazgató, ELTE Innovációs Központ. Műszaki menedzser és közgazdász. 2004 óta, közel 15 éve foglalkozik hivatásszerűen innovációval, azon belül is többek között innovációs hálózatok fejlesztésével, koordinációjával. Részt vett több regionális innovációs stratégia és smart specialization strategy előkészítésében és megvalósításában. 8 éves tapasztalatot szerzett vállalkozás első számú vezetőjeként. A Regionális Innovációs Ügynökségek hálózatának (RIÜNET) koordinátoraként is tevékenykedett, emellett több Interreg, TÁMOP, NYDOP és KTIA finanszírozású projekt menedzsmentjét irányította. Közel 200 innovációs projekt és nagyjából 25-30 startup támogatásában vett részt.
* Hosszú Melinda: innovációs menedzser, ELTE Innovációs Központ. Okleveles közgazdász. Öt évet dolgozott a Nemzeti Kutatási, Fejlesztési és Innovációs Hivatalnál, ahol innovatív projektek, vállalkozások támogatásával, a KFI eredmények előmozdításával foglalkozott. Több KFI-t támogató pályázat, ezen belül is több innovatív kkv-kat támogató pályázat tervezésében, azok koordinálásában vett részt. Tapasztalatai során megismerte a KFI hazai jellegzetességeit, nehézségeit, lehetőségeit, különösen az innovatív kkv-kat, startupokat érintő kérdéseket. Középfokú iparjogvédelmi képesítéssel bír, az ELTE-n keletkezett kutatási eredmények komplex hasznosításáért felel.
* Tarcsi Ádám, innovációs és startup szakértő, ELTE Informatikai Kar. Informatikus, közgazdász. Az ELTE-n működő IoT&Data Innovation Lab alapítója, vezetője, a Startup Lab (az ELTE első inkubációs programja) elindítója, számos, az ELTE részvételével zajlott vagy jelenleg is zajló, hazai és nemzetközi ipari projekt (agrár-, élelmiszeripar és az egészségügy) szakmai közreműködője.
* Kerémi Zsuzsanna, innovációs és startup szakértő, ELTE Informatikai Kar. Tanársegéd, innovációs program koordinátor. Svédországban szerzett diplomát Entrepreneurship and Innovation mester szakon, az itt szerzett szakmai tudást vállalkozás indítás és üzletfejlesztés területen kamatoztatja. 3 éven keresztül az INPUT Program üzletfejlesztési csapatának vezetője, amely minőségében több, mint 100 hazai startup nemzetközi piacra lépését segítette.

**3.3. Eredménykommunikáció és szakmai fórumon való megjelenés**

**A résztvevő vállalják, hogy mentorált kutatási eredményeiket egy online szakmai rendezvény keretében bemutatják és kommunikálják**, - mely esemény keretében egyben lehetőség nyílik a jó gyakorlatok cseréjére, érdeklődő további hallgatókkal és szakmabeliekkel történő networking tevékenységre. **A szakmai esemény 2021. júniusában, online formában kerül megrendezésre.**

A projekt keretében a résztvevő hallgatóknak az eseményen való részvétel kötelező vállalás. A megjelenésre való felkészülést a program egyéni mentorálással támogatja. A projekt eredményei a releváns hazai online és offline sajtóban egyaránt bemutatásra kerülnek.

**4. A pályázás folyamata:**

Pályázni a kutatási téma alapján elkészített, maximum 5 oldalas szöveges összefoglaló benyújtásával lehetséges (a mellékelt pályázati adatlap szerint), melynek tartalmaznia kell a pályázó által elvégzett egyéni munka elbírálásra alkalmas részletességű leírását:

* Milyen probléma motiválta a kutatást, tudományos munkát
* A kutatási eredmény miért innovatív/újszerű
* Milyen problémára és hogyan nyújt az eredmény megoldást
* Az eredmény milyen tágabb, társadalmi hatással bír és a gyakorlatban hogyan alkalmazható

A pályázat részeként benyújtandó dokumentumok:

* **Pályázati adatlap** (mellékelt sablon szerint, word/pdf formátumú dokumentum)
* **Kitöltött és aláírt Adatkezelési nyilatkozat** (mellékelt szerinti sablon szerint, szkennelt pdf. formátumú dokumentum)
* Illetékes Tanulmányi Osztály által kiállított, **hivatalos, pecséttel ellátott igazolás** hatályos félévben érvényes képzési programról és az aktív hallgatói jogviszony fennállásáról

A pályázatokat **2021. április 7. (szerda, 23:59 óráig)**, - az „NTP-PKTF-20-0013 pályázat: Név” tartalom az üzenet tárgyában való feltüntetésével az ELTE Innovációs Központ innovacio@innovacio.elte.hue-mail címre, **kizárólag elektronikusan** szükséges megküldeni.

A nem a kiírás szerint, vagy a pályázat határidejének lejárta után benyújtott pályázat érvénytelennek minősül és elutasításra kerül. A pályázat keretében hiánypótlásra nincs mód, a benyújtott pályázat hiánytalanságáért a pályázó felel.

A pályázatok elbírálása a beadást követő 2 napon belül megtörténik, e-mail kiértesítés a nyertes pályázók részére: **2021. április 9.**

A nyertes pályázókkal **az ELTE jogviszonyt létesít,** felnőttképzési szerződést köt, a jogviszony kezdete tervezetten 2021. április 20. napja. A felnőttképzési szerződés és a kapcsolódó adatigény a nyertes (programba bekerült) pályázók számára a kiértesítéssel egyidejűleg kerül megküldésre.

A projekt megvalósítás időrendje:

* Oktatási program időtartama: 2021. április 21. – május 28.
* Szakmai mentorálás időtartama: 2021. május 25. - június 4.
* Online szakmai rendezvény, tapasztalat-csere fórum 2021. június 30-ig bezárólag (2021. június hónap folyamán), *mely dátum a projekt előrehaladtával pontosításra kerül.*
* Projekt disszemináció, eredmények nyilvánosságának biztosítása: folyamatos, 2021. június 30-ig.

**5. A pályázatok bírálata:**

A kiválasztáskor fontos szűrő feltétel a kiemelkedő teljesítmény (elsődlegesen innovációs szempontból is releváns kutatási téma és annak megvalósítását, gyakorlati alkalmazhatóságát célzó kutatási program kidolgozására irányuló motiváció, hajlandóság), illetve az életkor (pályázni maximum 35 éves korig bezárólag lehetséges).

A pályázatok elbírálását az ELTE Innovációs Központ és az általa felkért szakmai zsűri végzi.

A zsűri tagjai vállalják, hogy a hallgatók adatait és pályamunkáit bizalmasan kezelik, azokat harmadik személynek nem adják ki és célhoz kötött adatkezeléssel járnak el.

**6. A pályázat forrása:**

A program az NTP-PKTF-20-0013 pályázati azonosító számú „Innováció fókuszú, határon átnyúló program sorozat tehetséges PhD hallgatók támogatására” című támogatott pályázat keretében kerül finanszírozásra. A programon történő részvétel a kiválasztott hallgatók (maximum 15 fő) számára ellentételezés nélkül, díjmentesen vehető igénybe.

**7. Adatvédelem:**

A pályázattal kapcsolatos személyes adatokat a kiíró ELTE Innovációs Központ a pályázattal összefüggésben kezeli. Az adatkezelés célja a pályázat elbírálásának lehetővé tétele, a szervezet minden pályázati anyagot külön megvizsgál annak megállapítása végett, hogy az megfelel-e a kiírásban foglaltaknak. Az adatszolgáltatás a pályázat sikeres benyújtásához szükséges. A személyes adatokhoz való hozzáférésre a Központ által felállított, a pályázatok elbírálására jogosult bizottság jogosult.

Az ELTE Innovációs Központ az ösztöndíjpályázatok elbírálásához szükséges adatokat a hatályos adatvédelmi szabályoknak megfelelően kezeli, melyeket a felhíváshoz mellékelt „Adatkezelési nyilatkozat” tartalmaz.

**8. Kapcsolattartás, további információ:**

A pályázat ügyében felvilágosítás az ELTE Innovációs Központtól kérhető. Kapcsolat:

Antal Anita innovációs menedzser, ELTE Innovációs Központ

E-mail: antal.anita@innovacio.elte.hu